ગુજરાત વિધાનસભાનું અંદાજપત્ર સત્ર ૨૨ ફેબ્રુઆરીથી ૩૧ માર્ચ દરમિયાન મળશે. આ સત્રનું ખાસ આકર્ષણ કોંગ્રેસ દ્વારા લવાનાર આર્થિક અનામતનું ખાનગી બિલ રહેશે. કોંગ્રેસ પ્રદેશ પ્રમુખ ભરતસિંહ સોલંકી દ્વારા તેની જાહેરાત કરવામાં આવી છે. અનામત મુદ્દે કોંગ્રેસે રાજ્ય સરકારને ઘેરો ઘાલવાની તૈયારીઓ કરી છે. એક તરફ પાટીદાર અનામત આંદોલન અને બીજી તરફ અનામત વર્ગને થતાં અન્યાય સામેની લડત બાદ હવે આર્થિક નબળા વર્ગ માટે ૨૦ ટકા અનામતનું ખાનગી બિલ વિધાનસભા સત્રમાં કોંગ્રેસ લાવશે. સચિવાલયનાં સૂત્રોના જણાવ્યા પ્રમાણે કોંગ્રેસની આ ચાલ પાછળ ભાજપના નેતાઓ અને અધિકારીઓની સલાહ હોવાનું ચર્ચાઈ રહ્યું છે. મુખ્યમંત્રી આનંદીબહેનને કોઇ પણ સંજોગોમાં ઘેરવા આર્થિક નબળા વર્ગ માટે અનામતનું બિલ લાવવાની સલાહ કોંગ્રેસને અપાઈ છે.